同錢志仲飯藉田錢孺文官舍
作者：黄庭堅
朝代：宋

paragraphs: 帝藉開千畝，農功先九州。
王孫守耒耜，吏隠極風流。
永夏豐草木，五雲衛郊丘。
牛羊卧籬落，賓客解衣裘。
汲井羞熱啜，挽溪供甘柔。
倒靫收蓮的，剖蚌煮鴻頭。
野日草光合，水風荷氣浮。
稻畦下白鷺，林樾應鳴鳩。
主人發清賞，況復佳同遊。
歸扇障小雨，真成一賜休。